b'\n_START_ARTICLE_\nLeibgvardijos 3-iasis Suomi\xc5\xb3 \xc5\xa1auli\xc5\xb3 batalionas\n_START_PARAGRAPH_\nLeibgvardijos suomi\xc5\xb3 \xc5\xa1auli\xc5\xb3 batalionas (rus. \xd0\x9b\xd0\xb5\xd0\xb9\xd0\xb1-\xd0\xb3\xd0\xb2\xd0\xb0\xd1\x80\xd0\xb4\xd0\xb8\xd0\xb8 3-\xd0\xb9 \xd1\x81\xd1\x82\xd1\x80\xd0\xb5\xd0\xbb\xd0\xba\xd0\xbe\xd0\xb2\xd1\x8b\xd0\xb9 \xd0\xa4\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd0\xb1\xd0\xb0\xd1\x82\xd0\xb0\xd0\xbb\xd1\x8c\xd0\xbe\xd0\xbd)\xc2\xa0\xe2\x80\x93 Rusijos imperijos leibgvardijos batalionas, egzistav\xc4\x99s 1818\xe2\x80\x931905\xc2\xa0m. Batalione tarnavo suomiai ir i\xc5\xa1 Suomijos kil\xc4\x99 \xc5\xbemon\xc4\x97s.\n_START_SECTION_\nBataliono istorija\n_START_PARAGRAPH_\nBatalionas suformuotas 1818\xc2\xa0m. kovo 7 d., tuo metu jis vadinosi Helsingforso mokomasis batalionas. Batalion\xc4\x85 suformavo i\xc5\xa1 geriausi\xc5\xb3 1-ojo, 2-ojo ir 3-ojo Suomijos pulk\xc5\xb3 karinink\xc5\xb3 ir kareivi\xc5\xb3._NEWLINE_1826\xc2\xa0m. vasario 22 d. batalionas pervadintas, nuo tada jo pavadinimas\xc2\xa0\xe2\x80\x93 Suomi\xc5\xb3 mokomasis \xc5\xa1auli\xc5\xb3 batalionas._NEWLINE_1829\xc2\xa0m. bir\xc5\xbeelio 16 d. batalionas ima vadintis Leibgvardijos Suomi\xc5\xb3 \xc5\xa1auli\xc5\xb3 batalionas, jis gavo Jaunosios gvardijos teises._NEWLINE_1831\xc2\xa0m. batalionas dalyvavo mal\xc5\xa1inant sukilim\xc4\x85 Lenkijoje (pvz., m\xc5\xab\xc5\xa1yje prie Ostrolenkos, Var\xc5\xa1uvos pa\xc4\x97mime)._NEWLINE_1849\xc2\xa0m. batalionas dalyvavo \xc5\xbeygyje \xc4\xaf Vengrij\xc4\x85. 1854\xe2\x80\x931856\xc2\xa0m. saugojo Baltijos j\xc5\xabros pakrantes, bet m\xc5\xab\xc5\xa1iuose nedalyvavo._NEWLINE_1871\xc2\xa0m. batalionas \xc4\x97m\xc4\x97 vadintis Leibgvardijos 3-iasis Suomi\xc5\xb3 \xc5\xa1auli\xc5\xb3 batalionas, jis tapo Rusijos armijos Gvardijos \xc5\xa1auli\xc5\xb3 brigados (\xd0\x93\xd0\xb2\xd0\xb0\xd1\x80\xd0\xb4\xd0\xb5\xd0\xb9\xd1\x81\xd0\xba\xd0\xb0\xd1\x8f \xd1\x81\xd1\x82\xd1\x80\xd0\xb5\xd0\xbb\xd0\xba\xd0\xbe\xd0\xb2\xd0\xb0\xd1\x8f \xd0\xb1\xd1\x80\xd0\xb8\xd0\xb3\xd0\xb0\xd0\xb4\xd0\xb0) dalimi. Brigadai priklaus\xc4\x97 iki i\xc5\xa1formavimo._NEWLINE_1877\xe2\x80\x931878\xc2\xa0m. batalionas dalyvavo Rusijos-Turkijos kare._NEWLINE__NEWLINE_1878\xc2\xa0m. baland\xc5\xbeio 17 d. batalionas u\xc5\xbe pasi\xc5\xbeym\xc4\x97jim\xc4\x85 Rusijos-Turkijos kare gavo Senosios gvardijos teises._NEWLINE_Po 1881\xc2\xa0m. batalione taikos metu tur\xc4\x97jo tarnauti 20 karinink\xc5\xb3, 5 karo valdininkai, 529 rikiuot\xc4\x97s ir 42 nerikiuot\xc4\x97s kareiviai. Karo metu batalion\xc4\x85 tur\xc4\x97jo papildyti dar 2 jaunesnieji karininkai, 1 gydytojas, 540 rikiuot\xc4\x97s ir 59 nerikiuot\xc4\x97s kareiviai. Taip papildytas batalionas pagal dyd\xc4\xaf buvo artimas pulkui._NEWLINE_1894\xc2\xa0m. spalio 20 d. bataliono \xc5\xa1efu tapo imperatorius Nikolajus II._NEWLINE_1905\xc2\xa0m. lapkri\xc4\x8dio 21 d. batalionas i\xc5\xa1formuotas.\n_START_SECTION_\nKita\n_START_PARAGRAPH_\nBataliono \xc5\xa1vent\xc4\x97 buvo rugs\xc4\x97jo 6 d. (Arkangelo Michailo stebuklo Kolos\xc4\x97je pamin\xc4\x97jimo diena pravoslavyb\xc4\x97je).\n_START_SECTION_\nAtskyrio \xc5\xbeenklai\n_START_PARAGRAPH_\nKr\xc5\xabtininio \xc5\xbeenklo netur\xc4\x97jo._NEWLINE_Egzistavo sidabrinis \xc5\xbeetonas, pana\xc5\xa1us \xc4\xaf sidabrin\xc4\xaf Georgijaus v\xc4\x97liavos antgal\xc4\xaf. Ant erelio kr\xc5\xabtin\xc4\x97s esan\xc4\x8diam skyde buvo pavaizduotas Suomijos simbolis li\xc5\xabtas.'